Imam ja i osobnu iskaznicu i bankovnu karticu, ali anarhizam je moguć. Dokazuje to i činjenica da smo prije par godina živjeli 40 dana bez Vlade! Butige su radile, ljudi su išli na posao, sve je radilo. Anarhizam nije nered, nije nasilje. Za mene je nasilje demokracija bazirana na nacionalnom identitetu, čiji je nusproizvod strah i ropstvo. Nasilje može biti i mentalno, istaknuo je autor

Osporavajući i rugajući se demokraciji, istoimenu izložbu prosvjednih predmeta, transparenata, agitatorskih citata američkog konceptualnog umjetnika Josepha Kosutha kao i onih popularne kulture poput citata iz opusa Dead Kennedysa, zatim pisca, glazbenika i suosnivača benda Crass Pennyja Rimbauda, knjige Antonija Gramscija "Problemi revolucije te kazete KUD-a Idijoti "Bolivia R'n'R" - u dojmljivom ready-made paketu - otvorio je sinoć u Dnevnom boravku Rojca istaknuti pulski umjetnik Marko Vojnić Gin.

Ovim radovima autor pokušava istražiti strukturu naše svakidašnjice i način na koji je ljudi percipiraju. Radovi su usko povezani s učestalim prosvjedima građana na lokalnoj pulskoj razini, ali i na onoj globalnoj, poput neofašističkog planskog produciranja straha i paranoje zbog migranata.

- Stalno smo u nekim prosvjedima. Stalno se nešto bunimo, a ta je demokracija, za mene osobno, jedna velika laž. Ja u demokraciju ne vjerujem, naglašava Vojnić.

Svakidašnjica je, dodaje, prepuna kontradikcija i paradoksa, a sam autor nije siguran je li preispitivanje toga zdravo te mogu li se ovi radovi uopće smatrati umjetnošću.

- Ipak sam skupio snage da izložim ove radove jer ti su radovi autobiografski. Posljednji je prosvjed bio onaj protiv koncesioniranja pulskih plaža, a prije toga s radnicima Uljanika. Imao sam obraza predstaviti ove radove jer to ja živim. Ja sam; nekako, dio te rulje koja izlazi van. Znam, nažalost, jako puno umjetnika koji se bave angažiranom umjetnošću, ali to su radovi koji mogu biti estetski zanimljivi, ali ako autor sam nije aktivan, taj je rad 'fake', lažan, dodao je Vojnić koji izložbu opisuje citatom njemu jako važnog autora Celinea iz poluautobiografskog romana "Putovanje nakraj noći", s naglaskom na misao: "Dovoljno je zaklopiti oči". Citat glasi: "Putovanje je vrlo korisno, to potiče maštu. Sve ostalo su same obmane i zamori. Ovo naše putovanje je potpuno izmišljeno. U tome je njegova snaga. Ono ide od života do smrti. Ljudi, životinje, gradovi i stvari, sve je izmišljeno. To je roman, samo fiktivna pripovijest. Tako kaže Littre, koji se nikada ne vara. Uostalom, svi mogu učiniti to isto. Dovoljno je zaklopiti oči. Ono vodi onkraj života".

Vojnić zagovara individualizam, ali u angažiranom društvenom kontekstu jer, ističe: "Što smo jedni bez drugih". Crna zvijezda s plakata izložbe jedan je od simbola anarhizma koji autor zagovara i pokušava živjeti.

- Imam ja i osobnu iskaznicu, i bankovnu karticu, ali anarhizam je moguć. Dokazuje to i činjenica da smo prije par godina živjeli 40 dana bez Vlade! Država je išla dalje, butige su radile, ljudi su išli na posao, sve je radilo. A Vlade nije bilo. Ona nam ne treba. Anarhizam nije nasilje. Za mene je nasilje demokracija bazirana na nacionalnom identitetu, čiji je nusproizvod strah i ropstvo. Nasilje može biti i mentalno, ističe autor, čiji jedan izložbeni transparent na talijanskom glasi "Quanto durera ancora il nostro fottuto privilegio di poter parlare per metafore" ('Koliko će još dugo trajati ta naša jebena privilegija govorenja kroz metafore").

Marko Vojnić diplomirao je na Akademiji likovnih umjetnosti 2007. u Zagrebu, gdje godinu kasnije upisuje poslijediplomski doktorski studij. Izlagao je na brojnim skupnim i samostalnim izložbama u Hrvatskoj i inozemstvu, a djela mu se nalaze i po muzejskim zbirkama. Valja istaknuti da je 2010. imao čast biti sudionik rezidencijalnog programa Flux Factorya u New Yorku. Za svoj rad dosad je višestruko nagrađivan. (Zoran ANGELESKI)